Santeri Sulku

Santeri Sulku (s. 13. kesäkuuta 2004 Helsinki) on suomalais-ruotsalainen jääkiekkoilija, joka pelaa SM-liigajoukkue KooKoossa. Hän on pelipaikaltaan keskushyökkääjä, mutta Sulku osaa pelata myös laidassa.
Ura.
Seuraura.
Sulku syntyi Helsingissä, mutta hänen perheensä muutti seuraavaksi kaudeksi Ruotsiin hänen isänsä Sebastianin siirryttyä Brynäsiin. Sulun perhe asettui Gävleen, jossa Santeri Sulku kasvoi ja aloitti jääkiekkoilun Brynäsissä. Hän voitti siellä kauden 2018–2019 päätteeksi U16 SM:n hopeaa. Kaudeksi 2019–2020 Sulku muutti yksin 15-vuotiaana takaisin Suomeen ja siirtyi Turun Palloseuraan. Hän pelasi kauden pääosin seuran B-nuorissa, mutta osan kaudestaan myös C-nuorissa. Kaudeksi 2020–2021 Sulku siirtyi Jokereihin. Kauden 2021–2022 hän pelasi omien sanojensa mukaan kokonaan polvivaivojen kanssa. Sulku oli seuran U20-joukkueen neljänneksi paras pistemies tehoilla 13+19=32. Hän pelasi osan kaudestaan myös Jokereiden U18-joukkueessa, jossa Sulku voitti SM-hopeaa. Kauden jälkeen Sulun molemmat polvet leikattiin.
Philadelphia Flyers varasi Sulun seitsemännellä kierroksella 197. pelaajana . Kaudeksi 2022–2023 hän palasi Ruotsiin ja teki kaksivuotisen sopimuksen Modon kanssa, mutta Sulku ei kuitenkaan pelannut koko kaudella. Lokakuussa 2023 hän teki loppukauden 2023–2024 kattavan ja kuukauden mittaisen koeajan sisältävän sopimuksen Mestis-joukkue Kokkolan Hermeksen kanssa oltuaan alkukauden ilman sopimusta. Sulku teki runkosarjassa 35 ottelussa tehot 17+9=26. Hän oli joukkueen paras maalintekijä Eero Klintrupin ja Sisu Yliniemen kanssa. Pudotuspeleissä Sulku teki 11 ottelussa tehot 4+5=9. Kuudennessa puolivälieräottelussa 23. maaliskuuta 2024 Jokereita vastaan hän teki Hermeksen 6–1-voittoon päättyneen ottelun voittomaalin, joka ratkaisi joukkueelle välieräpaikan otteluvoin 4–2. Sulku sai ottelussa myös kakkossyöttöpisteen Arttu Lausniemen tekemään maaliin.
Kaudeksi 2024–2025 Sulku siirtyi jatkamaan Mestis-pelejään vuoden mittaisella sopimuksella Iisalmen Peli-Karhuihin. Hän pelasi alkukaudella seitsemän runkosarjaottelua tehopistein 6+3=9, kunnes Sulku joutui yli puoleksi vuodeksi sivuun ja hän palasi kaukaloihin kesken välieräsarjan maaliskuussa 2025. Hän voitti kauden päätteeksi Mestis-hopeaa.
Sulku siirtyi kaudeksi 2025–2026 1+1-vuotisella sopimuksella SM-liigajoukkue KooKoohon. Joukkueen apuvalmentajana toimii hänelle Hermeksestä tuttu Tuukka Poikonen. Sulku teki liigadebyyttinsä runkosarjan toisella kierroksella 12. syyskuuta 2025 vieraissa SaiPaa vastaan. Hänet merkittiin KooKoon nelosketjun oikeaan laitaan Marcus Davidssonin ja Vilmos Gallón viereen. Sulku sai ottelussa jääaikaa 6.20 minuuttia.
Maajoukkueura.
Sulku edusti Suomen alle 16-vuotiaiden maajoukkuetta Sveitsin Lausannessa järjestetyissä nuorten olympiakisoissa vuonna 2020, jolloin hän jakoi kolmella osumallaan joukkueen sisäisen maalipörssin voiton Elmeri Laakson kanssa. Yhteensä Sulku on pelannut 17 poikien maaottelua.
Pelityyli.
Sulku on maininnut suurimmaksi vahvuudekseen kiekollisen pelin sekä muihin vahvuuksiinsa syöttötaidon, pelinäkemyksen ja laukauksen. Hän on omien sanojensa mukaan isokokoinen pelaaja, joka pystyy pelaamaan fyysistä peliä, suojaamaan kiekkoa ja voittamaan kamppailuja. Sulku on kertonut tavoitteekseen olla Auston Matthewsin, Nikita Kutšerovin ja Mikko Rantasen kaltainen pelaaja.
Muuta.
Sulun isä Sebastian pelasi omalla urallaan puolustajana pudotuspelit mukaan lukien yhteensä 429 SM-liigaottelua Jokereissa, Tutossa, KalPassa, Hämeenlinnan Pallokerhossa ja Espoo Bluesissa. Hän pelasi myös yhden kauden Ruotsissa.